הוועדה המשותפת לוועדת הכספים ולוועדת הכנסת לתקציב הכנסת, כנסת 20, פרוטוקול מספר 6, 2016-12-07 17:00

יואב קיש: אני מחדש את הישיבה.

יואב קיש: בואו נתחיל עם התשובות שביקשתי לשאלות.

<חיים אבידור: ביקשת לדעת על הדוברים.

<חיים אבידור: יש לנו בסך הכול 12 דוברים, שמתעסקים עם 19 ועדות פלוס המליאה.

<חיים אבידור: עלות של 12 הדוברים היא 3.7 מיליון שקל בשנה, פלוס הוצאות כל התקורות שיש על עובדי הכנסת – אם זה רווחה, אם זה רכבים וכל הדברים האלה – של 444,000 שקלים.

<חיים אבידור: ביחד, העלות שלהם - 4.144 מיליון שקלים.

יואב קיש: 4.

יואב קיש: 144 מיליון שקלים ל-12 דוברים.

יואב קיש: זאת אומרת, עלות ממוצעת של דובר לשנה היא 350,000 שקל.

<חיים אבידור: כן.

<חיים אבידור: זה שכר ברוטו של 17,000 שקלים.

<חיים אבידור: קודם כול, תוריד 12%, שזה הוצאות התקורה שיש על כל עובדי הכנסת.

<חיים אבידור: לך על 3.7 מיליון, זה בלי הוצאות התקורה.

<חיים אבידור: את זה לחלק ל-12 ולהוריד 40%, כי בכנסת יש מס שכר, הרי זה מלכ"ר.

יואב קיש: אז זה בערך 200,000 שקל, שבממוצע זה 17,000 שקל.

יואב קיש: אוקיי, זו שאלה ראשונה.

יואב קיש: מה עוד?

<חיים אבידור: עבודת חברי הכנסת – יש ירידה של 1.5 מיליון שקלים.

<חיים אבידור: עבודת חברי הכנסת, זה כולל את הוצאות אבטחת חברי הכנסת.

<חיים אבידור: בשנת 2016 היו רכבים משוריינים, העברנו את זה בהעברת עודפים.

<חיים אבידור: ב-2017 אין את הרכבים האלה.

יואב קיש: אז זה ההבדל.

יואב קיש: בממ"מ יש ירידה של 345,000 שקל.

יואב קיש: מדוע?

<חיים אבידור: 345,000 שקל הם ירידה בעלויות היועצים החיצוניים של הממ"מ, לא של כוח האדם.

<חיים אבידור: הכול לפי תוכנית העבודה שניתנה לנו על-ידי הממ"מ.

יואב קיש: מה ההסבר לירידה הזו?

<שירלי אברהמי: לא בדקתי את הנתונים, אבל בעיקרון יש פחות שימוש ביועצים על-ידי חברי הכנסת ולכן יש ירידה בסעיף.

יואב קיש: יש ירידה בהיקף הפעילות של הממ"מ או בגלל שיש יותר כוח אדם פנימי אז יש פחות חיצוני?

<שירלי אברהמי: יש יותר כוח אדם פנימי, וזאת הזדמנות להגיש שוב תודה למנכ"ל, ליושב-ראש ולמנהל חטיבת המידע על הגדלת כוח האדם.

אלברט סחרוביץ: וזו גם לא בושה להגיד – התייעלות שלכם.

יואב קיש: אז השילוב הוא העברת כוח אדם פנימי על חשבון פעילות חיצונית, ואולי גם אלמנט של התייעלות.

<שירלי אברהמי: אנחנו מעדיפים לעשות את הפעילות פנימית תמיד.

<שירלי אברהמי: ברשות היושב-ראש, כמו שאני אומרת כל שנה, תמיד נשמח אם תהיה הגדלה נוספת בתקציב כוח אדם.

יואב קיש: תודה.

מרב מיכאלי: יש פחות פנייה של חברי כנסת לממ"מ?

<שירלי אברהמי: לא, יש עלייה נרחבת מאוד.

<שירלי אברהמי: בדקנו, ומ-2014 ל-2015 היתה עלייה של כמעט 40%.

<שירלי אברהמי: יש עלייה גדולה מאוד בהיקפים.

<שירלי אברהמי: מה שיותר משמעותי מבחינתנו, ולכן נדרשת העלייה בהיקפי כוח האדם, זאת העלייה במורכבות המשימות שאנחנו מתבקשים לכתוב עליהן.

מרב מיכאלי: אני יודעת להגיד שאני הפסקתי לפנות, בגלל שהזמן שלקח לקבלת תשובה היה כבר לא רלוונטי.

מרב מיכאלי: פשוט התייאשתי, אני מודה.

יואב קיש: אני אולי לא דוגמה, אבל גם אני מצטער, לא היה לי ניסיון מוצלח.

<שירלי אברהמי: אנחנו יודעים שחברי הכנסת ממתינים זמן רב, ואנחנו מצטערים על זה.

<שירלי אברהמי: אנחנו חושבים שהמשימה הראשונה שלנו היא לתת לחברי הכנסת, מעבר למסמכים מקצועיים, גם מסמכים בזמן.

יואב קיש: בגלל זה אני מופתע מהירידה בתקציב.

מרב מיכאלי: ואני מקווה שהתוספת בכוח האדם מספיקה בשביל לענות על הבעיה הזאת.

מרב מיכאלי: הממ"מ, אני חושבת שאין חולקת על איכות העבודה המצוינת והמוטיבציה, אבל שירלי, אני רוצה להשתמש בהזדמנות הזאת כדי לוודא שאנחנו הופכות להיות רלוונטיות.

<שירלי אברהמי: אנחנו עובדים בהיקפים עצומים לבקשת חברי הכנסת, גם טיפה באופן יזום.

<שירלי אברהמי: כמובן, אנחנו עושים קודם כול מה שחברי הכנסת מבקשים.

<שירלי אברהמי: יוצאים מהממ"מ בין 350 ל-400 מסמכים בשנה, זה למעלה ממסמך ביום.

<שירלי אברהמי: זה היקפים אדירים, ועדיין זה לא עונה על צורכי חברי הכנסת.

<שירלי אברהמי: כמו שאתם אומרים שניכם, בצדק, חברי כנסת, לצערנו, במקרים מסוימים נאלצים לחכות יותר - - -

יואב קיש: אחמד, אתה נעזר בממ"מ?

אחמד טיבי: כן.

יואב קיש: ואיך אתה מתרשם?

אחמד טיבי: חיובי ביותר.

יואב קיש: זה לא מדגם מייצג מה שיש פה, אבל אני שמח לשמוע שיש גם דעות חיוביות.

<חיים אבידור: השאלה הבאה היתה הקלטות בוועדות.

מרב מיכאלי: האם תוספת כוח האדם מספיקה לך?

<שירלי אברהמי: לא.

מרב מיכאלי: שירלי אמרה המון מילים ובסוף, לשאלתי האם תוספת כוח האדם מספיקה בשביל שנוכל לקבל מחקרים, התשובה היא לא.

יואב קיש: החשב, אם אני רואה שיש ירידה של 345,000 שקל בתקציב ומצד שני יש עלייה דרך משכורות כוח האדם; כמה כסף זה יוצא?

יואב קיש: מה העלות הממוצעת של משרד בממ"מ?

<חיים אבידור: אני יכול להגיד שהעלות הממוצעת של משרה בכנסת היא 17,000 שקלים בחודש.

<חיים אבידור: אני לא יודע בממ"מ באיזו דרגה קיבלו את העובדים - - -

יואב קיש: בוא נגיד 17,000.

יואב קיש: אז כמה זה יוצא בשנה, כולל ההעמסות שלך?

<חיים אבידור: 220,000 שקל, כפול שבע.

<חיים אבידור: לא כולל ההעמסות.

יואב קיש: אם ככה, זה הרבה יותר.

יואב קיש: את מקבלת שבעה תקנים חדשים, זה נכון?

<שירלי אברהמי: כן.

יואב קיש: שבעה תקנים חדשים שווים הרבה יותר, בעלות בכסף, מאשר 345,000 שקל.

מרב מיכאלי: לא מעניין אותי הירידה, אין לי בעיה עם הירידה.

מרב מיכאלי: אני שואלת האם שבעה תקנים חדשים זה מספיק בשביל שאתה ואני לא נחכה ארבעה חודשים למחקר.

אלברט סחרוביץ: מבחינת עקומת הגידול בביקוש של חברי הכנסת, בשנים האחרונות אנחנו בעלייה מאוד חדה.

אלברט סחרוביץ: נאמר לי שמהכנסת ה-19 ל-20 יש עלייה פי עשרה.

אלברט סחרוביץ: צריך להכפיל את כוח האדם פי עשרה?

אלברט סחרוביץ: איפה אני עוצר?

יואב קיש: שבעה תקנים זה מהלך משמעותי.

מרב מיכאלי: אבל התחלנו ממצב גירעוני בכוח האדם.

יואב קיש: 12 דוברים זה ארבעה מיליון שקל, אז בהנחה שזה אותו דבר, שבעה תקנים זה 2–2.5 מיליון שקל.

יואב קיש: אז הורידו להם 345,000 שקלים בחיצוני והוסיפו להם בכוח אדם שווי של 2 מיליון פלוס.

מרב מיכאלי: אני מדברת במהות.

מרב מיכאלי: פשוט התחלנו במצב גירעוני.

מרב מיכאלי: צריך להגיד שהממ"מ משרת קודם כול את הוועדות.

<שירלי אברהמי: נכון.

מרב מיכאלי: לדעתי, הוועדות זה לפני חברות וחברי הכנסת.

מרב מיכאלי: זו העבודה שלנו, כמו שאומרים באנגלית: it doesn't get any more core.

מרב מיכאלי: זו ליבת העבודה.

מרב מיכאלי: אם אנחנו לא יכולות ויכולים לקבל אינפורמציה שתעזור לנו לקבל החלטות, אז על מה אנחנו מדברים?

מרב מיכאלי: שוב נצטרך לסמוך על מחקרים שאנחנו מקבלים מלוביסטים ומאלף גורמים אינטרסנטיים, שחלקם ארגונים חברתיים שאנחנו אוהבות לדבר עליהם במונחים חיוביים וחלקם לוביסטים שאנחנו מודעים להטיות שהם מביעים?

מרב מיכאלי: זה לא סביר.

מרב מיכאלי: זה לא סביר שבסוף לנגד עינינו לא עומד חומר שבא מתוך הבית הזה, שנותן לנו את הדבר שאנחנו יכולות לסמוך עליו ולהשוות אליו.

מרב מיכאלי: זה באמת פגם מהותי בעבודת הכנסת.

יואב קיש: כמה כוח אדם יש בממ"מ היום?

<שירלי אברהמי: בסך הכול, כולל כאלה שהם לא חוקרים, יש 36 עובדים.

יואב קיש: אז זה גידול של 20% בכוח האדם.

יואב קיש: זה משמעותי, אי אפשר לזלזל בזה.

מרב מיכאלי: זה משמעותי, אבל השאלה מאיפה אנחנו באים.

מרב מיכאלי: אני לא רוצה להשוות לפרלמנטים אחרים.

יואב קיש: אני חושב שבשלב ראשון השבעה - - -

מרב מיכאלי: אני לא רוצה עובדים.

מרב מיכאלי: מבחינתי, שלא יהיו בכלל עובדים.

מרב מיכאלי: זו לא הנקודה, אני לא דואגת לתעסוקה.

מרב מיכאלי: יכול להיות שצריך לדבר במונחים של מכסה של מספר מחקרים לחבר כנסת לשנה, למשל.

מרב מיכאלי: זה נראה לי סביר.

אלברט סחרוביץ: דיברנו.

יואב קיש: הבנו את הבעיה.

יואב קיש: אני חושב שאני מסכים אתך על הבעייתיות, אבל אני לא רוצה להיכנס לפרטים כי לא נגמור את הדיון הזה.

מרב מיכאלי: אני מציעה לעשות כוכבית ולבדוק את האופציה בשנה הבאה, אחרי שנטמיע את שבעת העובדות והעובדים החדשים.

מרב מיכאלי: לכן אני אומרת לא להכניס עוד תקציב לשנתיים, אבל כן להכניס תוספת לשנה הבאה, שייכנסו השבעה החדשים לעבודה, מן הסתם זו עלייה משמעותית.

<שירלי אברהמי: תודה למנכ"ל הכנסת שנעשה עד כה.

<שירלי אברהמי: הדבר הזה בוודאי מסייע לעבודתם של חברי הכנסת.

מרב מיכאלי: חד-משמעית.

מרב מיכאלי: בסדר גמור, שירלי.

מרב מיכאלי: רשמנו שאמרת יפה תודה.

מרב מיכאלי: אבל בואו נעשה אופציה לשנה הבאה.

דוד ביטן: יש גבול עד כמה אפשר שהגוף של הממ"מ - - -

יואב קיש: ביטן, אני מסכם.

יואב קיש: אנחנו נעשה דיון - - -

דוד ביטן: ביקשתי זכות דיבור.

יואב קיש: בבקשה.

דוד ביטן: יש גבול עד כמה אפשר שהגוף הזה של הממ"מ יתרחב.

דוד ביטן: כל חברי הכנסת מהאופוזיציה מבקשים מהם חוות דעת - - -

יואב קיש: גם מהקואליציה.

דוד ביטן: גם, אבל הם מבקשים הרבה.

מרב מיכאלי: אתה מתבלבל – חברי הכנסת מהאופוזיציה רצים ליועץ המשפטי של הכנסת.

מרב מיכאלי: ..

דוד ביטן: הייתי מוכן לתת לה כמה שהיא רוצה, אבל אי-אפשר.

דוד ביטן: 40 עובדים זה צוות יפה מאוד ולא צריך להגדיל.

דוד ביטן: זה שהכנסת יכולה תקציב כמה שהיא רוצה, זה לא אומר שאפשר לעשות דברים סתם.

יואב קיש: אז אני מסכם.

יואב קיש: לא נפתח פה את הדיון על האיוש של הממ"מ ועל התקצוב שלו.

יואב קיש: אני מסכים עם ההתייחסות של שני חברי הכנסת שנמצאים פה, שהממ"מ – צריך לבחון לעמוק את הדרישה, להגדיר אותה, ונעשה על זה דיון בוועדת הכנסת ונשמע את חברי הכנסת.

יואב קיש: בהתייעצות עם המנכ"ל ננסה לבנות מנגנון שיענה על הצרכים מצד אחד ולא יוביל לבזבוז מצד שני.

יואב קיש: הלאה, בבקשה.

<חיים אבידור: הקלטות בוועדות – העלייה בהקלטות בוועדות נובעת כולה כתוצאה מהתמשכות וגידול במספר ישיבות הוועדה והתארכות ישיבות המליאה.

<חיים אבידור: זה גרם לכך שחטיבת המידע נאלצת להיעזר בשירותים של out sourcing בהקלטות וברישום של פרוטוקולים; נכון להיום זה "חבר המתרגמים".

<חיים אבידור: זה בפירוש גידול בחשבוניות שאנחנו מקבלים מ"חבר המתרגמים" לאור הגידול בפעילות הוועדות.

<חיים אבידור: ניהול מערכות מחשב – הקיטון נובע מכך שבשנה שעברה היתה רכישת מסכים למליאה בסכום של 2.5 מיליוני שקלים, שהשנה אין.

<חיים אבידור: בנוסף לכך, היה תקצוב של המערכת אי-פרלמנט בסכום של כ-3.5 מיליוני שקלים, שראש ה-IT בכנסת החליט שהוא שעושה in house, ותקצבנו את זה עכשיו בסכומים יותר קטנים, בשלב ראשון רק לרכישת שרתים ודברים כאלה.

<חיים אבידור: שאלת מה קרה עם האינטרנט שנעלם.

<חיים אבידור: האינטרנט לא נעלם.

<חיים אבידור: בסך הכול זה היה ה-hosting של האינטרנט בכנסת מול החברה המארחת.

<חיים אבידור: נכון להיום זה עבר לסעיף אחר.

<חיים אבידור: הכנסנו את זה לשירות שאנחנו מקבלים מה- out sourcing שלנו.

<חיים אבידור: הם משלמים את זה, וזה כלול בסכום.

<חיים אבידור: זה בסך הכול עבר משורה לשורה, אבל זה קיים.

<חיים אבידור: אלה היו כל השאלות.

יואב קיש: חברי הכנסת, אתם רוצים להתייחס?

יואב קיש: קיבלנו תשובות לשאלות שהיו על שינויים מהתקציב בשנה שעברה.

יואב קיש: חבר הכנסת טרכטנברג, דיברנו על נושא הממ"מ, שזה משהו שאנחנו בהחלט צריכים לבדוק יותר לעומק.

יואב קיש: אני רוצה להגיד עוד דבר אחד שעלה לדיון – אנחנו לא מתקצבים אותו כרגע – יש פה מכתב שגם אני חתום עליו וגם חברת הכנסת מרב מיכאלי חתומה עליו, שמופנה לידידי מנכ"ל הכנסת, אלברט.

יואב קיש: אנחנו מבקשים להוסיף לתקציב הכנסת הוספה תקציבית שמייעדת לחברי הכנסת תקציב מסוים שהם שיכולים לתת ליועץ בכיר שלהם או לחלק בין היועצים שלהם כדי לתגמל.

יואב קיש: זה משהו שהגיע כמסקנה מוועדת המשנה של מרב מיכאלי, שמונתה עוד כשידידי ביטן היה יושב-ראש הוועדה.

יואב קיש: הנושא הזה, לפחות לחברי הכנסת שאנחנו דיברנו אתם, חשוב.

יואב קיש: שוחחתי על זה אישית עם היושב-ראש, ואני יכול להגיד לך, חברת הכנסת מרב מיכאלי, שהיושב-ראש מתנגד לזה כרגע, אפילו מתנגד נחרצות.

מרב מיכאלי: ברור, כי ליושב-ראש יש יועצים בכירים, שהוא יכול - - -

יואב קיש: לא, אני לא מסכים.

יואב קיש: יש את הגישה שלנו ויש הגישה שלנו, הוא לא נמצא פה - - -

אלברט סחרוביץ: אני יכול להתייחס לזה?

יואב קיש: לא, אני לא רוצה לפתוח את זה לדיון.

אלברט סחרוביץ: בתור מי שהיה חבר בצוות.

יואב קיש: שמעת שהגנתי על היושב-ראש.

אלברט סחרוביץ: לא בגלל היושב-ראש, הייתי חבר בצוות ש- - -

יואב קיש: אתה רוצה שנפתח את הנושא ואז נתחיל דיון.

יואב קיש: אני מעדיף - - -

אלברט סחרוביץ: אסביר לכם למה הבקשה - - -

יואב קיש: אני מעדיף רק לציין את העובדה שהמכתב הזה יימסר למנכ"ל הכנסת.

יואב קיש: הוא לא תוקצב בתקציב הנוכח, ואם בסוף נרצה לקדם את המהלך זה בוועדת הכנסת, יהיו לזה משמעויות - - -

אחמד טיבי: אני חושב שוועדת הכנסת ריבונית לקבל את ההמלצה של חברת הכנסת מיכאלי.

דוד ביטן: חברים, לא לא - - -

אלברט סחרוביץ: אני רוצה שתבינו דבר אחד - - -

יואב קיש: אתן גם לאלברט לדבר.

יואב קיש: אני רוצה להסביר לך, חבר הכנסת טיבי.

יואב קיש: הנושא הזה עלה, לצערי, ממש היום.

יואב קיש: אם היינו מתנהלים נכון, הדרך הנכונה היתה לבוא עם הדרישה התקציבית הזו מוקדם, לשבת גם עם מנכ"ל הכנסת וגם עם יושב-ראש הכנסת, לדבר ולנסות להכין את זה גם ברמת התקצוב.

יואב קיש: לצערי, וזה אולי גם בגלל טעות שלי, כי חברת הכנסת מרב מיכאלי הציגה לי את זה כבר בפגרה ופשוט לא זכרתי לקדם את הנושא הזה.

יואב קיש: יש פה עלות תקציבית של כ-7 מיליון שקלים, זה לא נכנס כרגע לתקציב.

מרב מיכאלי: נניח שנקבל על זה אישור תוך ארבעה חודשים - - -

יואב קיש: קודם כול נשמע את גישת מנכ"ל הכנסת, נדבר עם יושב-ראש הכנסת על העניין הזה, נסביר לו את דעתנו ונתייעץ.

יואב קיש: באמת ועדת הכנסת היא זו שאחראית לעניין.

מרב מיכאלי: אבל נפתח אז את התקציב?

מרב מיכאלי: לא נוכל לפתוח.

יואב קיש: יש רזרבה בתקציב, ואם נרצה להשתמש ברזרבה – יש לנו אפשרות.

מרב מיכאלי: היא מספיק גדולה, הרזרבה?

אלברט סחרוביץ: היא מספיק גדולה, אבל תיכף אסביר לך למה לא תוכלו - - -

<חיים אבידור: תלוי איזה הנחתות יהיו.

אלברט סחרוביץ: במהלך בכנסת הקודמת, בהובלתם של יושב-ראש הכנסת ומנכ"ל הכנסת הקודם, הוקם צוות עבודה שכלל גם את עבדכם הנאמן, אז בתור המטה של היושב-ראש, הייתי יועצו הבכיר של מנכ"ל פיני מור, נציג ההסתדרות - ההסתדרות היתה מעורבת בתהליך הזה – ונציגי ועד היועצים הפרלמנטרים.

מרב מיכאלי: נציג היועצים.

אלברט סחרוביץ: גם נציג הסתדרות עובדי המדינה.

אלברט סחרוביץ: הוא ישב בכל הפגישות והוא חלק מההסכם הזה.

אלברט סחרוביץ: הסמיך אותו יושב-ראש ההסתדרות בכבודו ובעצמו.

אלברט סחרוביץ: הגענו שם להסכמים, ועל ההסכם נאמר חד-משמעית: שקט תעשייתי, לא יועלו עוד דרישות.

מרב מיכאלי: אבל זה לא קשור.

אלברט סחרוביץ: זה כן קשור.

יואב קיש: תני לו לסיים.

מרב מיכאלי: כל דרישה נוספת - מה שהוסכם, היושב-ראש רואה כמבוטל והכל נפתח מחדש.

מרב מיכאלי: קחו את זה בחשבון.

מרב מיכאלי: אני רוצה להגיד שאת הגישה הזאת קיבלתי.

מרב מיכאלי: יותר מזה, יעיד החשב, שיש לי אליו כבוד והערכה אין-סופיים, שדיברתי אתו על עניינים אחרים שנוגעים לתנאים של יועצות ויועצים והוא נתן לי את התשובה הזאת, וקיבלתי אותה לחלוטין.

מרב מיכאלי: מה שמדובר פה הוא לא תנאי יועצות ויועצים – חד-משמעית לא - אלא היכולת שלנו, כחברות וחברי כנסת - שכר של 12,000 שקלים ברוטו, אם יש לך תואר שני, זו תקרה מאוד נמוכה לאנשים שהם בשיעור קומה, שיש להם אופציות בעולם – אגב, גם בשירות הציבורי – למשרות שמשלמות הרבה יותר כסף.

מרב מיכאלי: יושב פה חבר הכנסת טיבי, יושב פה פרופסור טרכטנברג, פרופסור לכלכלה, אנחנו רוצים להעסיק אנשים שהם בשיעור קומה מקצועי, אנחנו חייבות וחייבים שיהיה לנו לתת להם אופק קידום.

מרב מיכאלי: היועצת שלי היתה אתי 3.5 שנים.

מרב מיכאלי: די, זה מחנק, את רוצה להתקדם בחיים, את בגיל 30 - - -

אלברט סחרוביץ: יושב מולך עוזר פרלמנטרי, שהרוויח 4,000 שקל.

אלברט סחרוביץ: אז השתנו דברים בשנים האחרונות.

מרב מיכאלי: אין לי ויכוח אתך - - -

אלברט סחרוביץ: אבל היה סיכום, סיכום שצריך לעמוד בו, עם כל הכבוד.

מרב מיכאלי: אבל זה לא קשור לסיכום הזה.

אלברט סחרוביץ: יש ועדה ציבורית, יש חוק.

מרב מיכאלי: ברשותך, אני רוצה לסיים את דבריי.

יואב קיש: זה ברור.

יואב קיש: הזכות של הוועדה הזאת לפנות לוועדה הציבורית פתוחה, זה ברור.

מרב מיכאלי: ברשותך, אדוני היושב-ראש, אני רוצה לסיים את הטיעון שלי.

מרב מיכאלי: אלברט, אין לי ויכוח אתך שחל חל שיפור בתנאי היועצות - - -

אלברט סחרוביץ: שיפור משמעותי.

מרב מיכאלי: שיפור משמעותי.

מרב מיכאלי: זה פשוט לא הדיון.

מרב מיכאלי: לצורך העניין, אני רוצה להביא מישהי חדשה, היא לא עובדת אתי היום.

מרב מיכאלי: אני רוצה להביא מישהו שתהיה ראש מטה, בסדר גדול אחר של עבודה, של יכולת חשיבה, של קשרים בעולם, של השכלה, של ניסיון, אז אני צריכה שזה יהיה אטרקטיבי באיזושהי מידה.

מרב מיכאלי: לכן ממש לא מדובר על שיפור תנאי היועצים הקיימים, זה ממש לא הסיפור פה.

מרב מיכאלי: חד-משמעית, אנחנו לא יכולות ויכולים לקבל את ההחלטה הזאת בעצמנו.

מרב מיכאלי: נכון, ארבל?

<ארבל אסטרחן: גם לא הוועדה.

מרב מיכאלי: אנחנו חייבים ללכת לוועדה הציבורית.

מרב מיכאלי: יש לי כבוד גדול גם לוועדה הספציפית ובטח ובטח למעמד של הוועדה הציבורית.

מרב מיכאלי: זה צריך ללכת דרכה, צריך לנהל את הדיון אתה, ואם יש צורך – עם יו"ר הכנסת.

מרב מיכאלי: אבל זה בדיוק כמו שאמרתי קודם על הממ"מ - זה לב העבודה שלנו.

מרב מיכאלי: אני רוצה להגיד לכם משהו מאוד חשוב, וזה נכון היום יותר מאי פעם: הכנסת היא הרשות המוחלשת ביותר מכל הרשויות.

מרב מיכאלי: אנחנו צריכים כל הזמן להתמודד עם כמויות, וזה רק הולך ומחמיר; הצעות חוק אימתניות שמגיעות אלינו במספרים דו-ספרתיים כל שבוע, ואין לנו כוח אדם להתמודד עם זה בצורה טובה.

מרב מיכאלי: באמת, אנחנו כאילו מוכשלות ומוכשלים מלעשות את העבודה שלנו כמו שצריך.

מרב מיכאלי: לגיטימי לגמרי להגיד שנעשה את כל המסלול, אבל אני חושבת, אדוני היושב-ראש, שאנחנו לא צריכים לוותר על זה שישימו את הכיס הזה למקרה שנוכל לאשר את זה.

מרב מיכאלי: לא נאשר את זה – זה ישמש חזרה לאוצר.

מרב מיכאלי: אלוהים יודעת שבתקציב המדינה חוזר כל כך הרבה כסף לאוצר מכל מקום כל הזמן.

יואב קיש: קודם כול, חברת הכנסת מרב מיכאלי, זה גם בגלל התהליך שהיה בהתראה קצרה.

יואב קיש: יש רזרבה, ואם ועדת הכנסת שהולכת למהלך הזה, באישור הוועדה הזו, אם צריך נשתמש ברזרבה לעניין הזה.

מרב מיכאלי: החשב לא מקבל את זה.

יואב קיש: למה לא?

<חיים אבידור: החשב מקבל מה שחברי הכנסת מחליטים, רק חברי הכנסת צריכים לדעת שאם הרזרבה תמוצה לצורך הנושא הזה, לא יהיה לדברים אחרים.

יואב קיש: נכון.

יואב קיש: אני לא מתייחס יותר לנושא הזה - - -

מרב מיכאלי: אז במינימום, צריך להגדיל את הרזרבה, כי זה תקציב לשנתיים, אדוני.

מרב מיכאלי: זה לא לשנה.

<חיים אבידור: כל הטיעונים האלה, שחברת הכנסת מרב מיכאלי אמרה עכשיו, היו בדיוק – אפשר לצטט –בדיונים שדנו על עליית השכר ליועצים הפרלמנטריים: למה אנחנו מעלים את השכר ליועצים הפרלמנטריים, ולמה הגענו למה שהגענו ולמה אנחנו נותנים תוספות על תוספות.

מרב מיכאלי: הם לא הפסיקו להיות נכונים, חיים.

יואב קיש: מה המשמעות של הגדלת הרזרבה?

<חיים אבידור: הגדלת תקציב הכנסת.

<חיים אבידור: חריגה ממגבלת ההוצאה.

יואב קיש: כמה?

<חיים אבידור: 7 מיליוני שקלים זה עוד 1%.

יואב קיש: ואם נגדיל רק ב-3 מיליון?

<חיים אבידור: אז 0.5%, אבל אנחנו בגבול מגבלת ההוצאה.

מרב מיכאלי: אז בואו נגיע לגבול.

<חיים אבידור: עכשיו אנחנו בגבול.

מרב מיכאלי: אמרתם לי שהתקציב לא גדל.

<חיים אבידור: במסגרת מגבלת ההוצאה.

יואב קיש: מה שאתה אומר נכון לשנת 2017; לשנת 2018 זה 2.6% או 2.9%?

<חיים אבידור: 2.6% מתוך 2.9%.

יואב קיש: אוקיי, אז אפשר להוסיף 0.3%, זה לא חורג מהמגבלות.

יואב קיש: לעלות ל-2.9% ב-2018 כמו ב-2017, להגדיל את הרזרבה בעוד 0.3%.

יואב קיש: מה הבעיה?

יואב קיש: זה 2 מיליון שקלים.

<חיים אבידור: אדוני, מה שתגיד אנחנו - - -

יואב קיש: אני שואל.

יואב קיש: פה אנחנו לא חורגים מהגירעון.

יואב קיש: אם בסוף לא נשתמש בזה תהיה לך רזרבה - - -

אלברט סחרוביץ: היושב-ראש מתנגד.

<אייל טולדו: אדוני היושב-ראש, אפשר להגיב?

<חיים אבידור: רגע, אייל.

<חיים אבידור: לא סיימתי את דבריי.

<אייל טולדו: אבל אני רוצה להגיב על מה שנאמר עכשיו.

<חיים אבידור: אבל לא סיימתי את דבריי.

יואב קיש: כן, בבקשה.

<חיים אבידור: בדקנו את כל נושא הגמלאות של חברי הכנסת.

<חיים אבידור: הגמלאות של חברי הכנסת אכן עברו לתקציב הכנסת מתקציב המדינה בשנת 2005, ואייל בדק בשנת 2006.

<אייל טולדו: בשנת 2006 זה נכנס לתקציב הכנסת.

<חיים אבידור: אז יש לנו 70 מיליוני שקלים.

<חיים אבידור: נכון שזה לא בגידול, אבל זה בתקציב הכנסת – 70 מיליוני שקלים שירדו מתקציב המדינה.

<חיים אבידור: אבל להתייחס לתקציב הכנסת בדיוק כמו שמתייחסים לתקציב המדינה - כרגע היתה דוגמה למה אי-אפשר לעשות את זה, ברגע זה.

<אייל טולדו: ובתקציב המדינה אין דוגמאות כאלה כל יום, והצעות חוק?

<חיים אבידור: אני בחלקת אלוהים הקטנה שלי, מתעסק פה בתקציב שבנוי מ-60% שכר, כאשר 22% מתקציב הכנסת הוא שכר חברי הכנסת עם ההצמדות.

<חיים אבידור: בתקציב הכנסת ישנו הנושא של יועצים פרלמנטריים, שזו אותה דוגמה - באמצע השנה אמרו: אנחנו מבקשים להוסיף יועץ פרלמנטרי; או פתאום, באמצע השנה: אנחנו מבקשים לנהל משא ומתן עם היועצים הפרלמנטריים ולהעלות להם את השכר ב-20%; או פתאום, באמצע השנה, נותנים לנו מכרז ערוץ הכנסת ומחליטים אקסוגנית למערכת להגדיל את עלות ערוץ הכנסת בעוד 2 מיליוני שקלים בגלל שאנחנו לא רוצים שיביאו כסף מהבית; או חוק חברי הכנסת.

<חיים אבידור: אז אני מאוד מבקש, לא להשוות את הכנסת לתקציב המדינה וגם לא להשוות את זה למבקר המדינה.

<חיים אבידור: לא רוצה להתנצח עם מבקר המדינה, למרות שתקציב מבקר המדינה עלה גם הוא ב-10% יותר מתקציב המדינה.

<חיים אבידור: אין פה מקום בכלל להשוות את הדברים האלה.

יואב קיש: טוב.

יואב קיש: בבקשה.

יואב קיש: 140 מיליון שקל?

יואב קיש: כמה זה היה?

<אייל טולדו: אני חושב שפחות.

<אייל טולדו: אין לי מספר מדויק, אני יכול לחזור עם מספר מדויק אם זה רלוונטי.

יואב קיש: לא, לא חשוב.

<אייל טולדו: אבל הכול היה מתוך התקציב של מבקר המדינה.

<אייל טולדו: השיח לגבי הגידול במגבלת ההוצאה הממשלתית מתייחס, כפי שנאמר קודם, לאחר ההפחתה של השיפוץ בבית פרומין.

יואב קיש: ברשותך, אני מקבל את הערת החשב.

יואב קיש: מבקר המדינה, כבודו במקומו מונח, זה לא הכנסת עם 120 חברי כנסת.

יואב קיש: אי אפשר להשוות את זה לזה.

<אייל טולדו: ההשוואה היא לתקציב המדינה ול- - -

מרב מיכאלי: ברשותך, הערה אחרונה.

מרב מיכאלי: אדוני החשב, אני שומעת שאתה מדבר מדם ליבך.

מרב מיכאלי: וזה נכון, באמת נכון שנעשו שינויים בשנה–שנתיים האחרונות, אבל צריך להגיד שזה קרה בבת אחת היא שבגלל שהרבה מאוד זמן לא הסכימו לעשות את השינויים שנדרשו וחברי הכנסת וחברות הכנסת היו מאוד מנומסים ופשוט לא עמדו על שלהם, עד שבא חבר הכנסת ביטן - - - אבל אלה דברים שהיו צריכים לקרות כבר מזמן, ואנחנו כל פעם מדברים על זה.

מרב מיכאלי: ישבה פה השרה גילה גמליאל ואמרה שהיא, כסגנית שר, היו לה שישה יועצות ויועצים ובתור חברת כנסת היא היתה צריכה לעבוד שניים, שמרוויחים פחות.

מרב מיכאלי: זה פשוט חוסר סבירות גמור.

מרב מיכאלי: זה שהתחילו לתקן השנה את חוסר הסבירות הזה, זה לא אומר שצריך עכשיו לעצור כי אוי ואבוי, מי תשמע – שיפרו מעט את היכולת של חברות וחברי הכנסת לעשות את העבודה שלהם.

מרב מיכאלי: יש עוד דרך לעשות בעניין הזה וצריך לעשות אותה.

<חיים אבידור: חברת הכנסת מיכאלי, אם לא הבנת אותי, לא הבעתי התנגדות ליועץ השלישי, הרביעי והחמישי.

<חיים אבידור: בסך הכול אמרתי שהיות שיש לנו פה התמודדות עם דברים שנוחתים עלינו בהפתעה ולא נתונים לשליטתנו וליכולת שלנו לשלוט על התקציב, אנחנו בסך הכול לא יכולים להשוות אותנו לתקציב המדינה.

<חיים אבידור: יכול להיות שהכנסת צריכה לפקח על תקציב המדינה; אני לא חושב שזה אחרת.

יואב קיש: אני מסכם.

יואב קיש: אנחנו מצביעים עכשיו על אישור תקציב הכנסת לשנות התקציב 2017–2018.

מרב מיכאלי: רגע, אבל מה נעשה עם זה, אדוני היושב-ראש?

מרב מיכאלי: זה תקציב לשנתיים, צריך לשים לזה לב.

מרב מיכאלי: לא תוכל לפתוח את זה בעוד שנה.

מרב מיכאלי: זה מאוד משמעותי.

יואב קיש: הוא אומר שאם יהיה כך, ניקח מהרזרבה.

מרב מיכאלי: אבל הוא אומר שאז לא יהיו ברזרבה לדברים אחרים.

דוד ביטן: אנחנו נגדיל.

מרב מיכאלי: נכון.

מרב מיכאלי: מה הבעיה?

מרב מיכאלי: תודה רבה לך, מר ביטן.

דוד ביטן: אני לא מבין מה הבעיה.

דוד ביטן: בפעם שעברה הגדלנו הרבה יותר.

אלברט סחרוביץ: הוא לא יפרוץ את גבולות התקציב.

אלברט סחרוביץ: יש פה התנגדות עזה של יושב-ראש הכנסת, ועצם העובדה שהיה פה סיכום עם ההסתדרות ועם ועד היועצים - - -

מרב מיכאלי: אין קשר לוועד היועצים.

מרב מיכאלי: זה לא קשור.

אלברט סחרוביץ: זה כן קשור.

מרב מיכאלי: לא, זה לא קשור.

יואב קיש: טוב.

יואב קיש: אני מציע הפסקה.

יואב קיש: אנחנו נתכנס בעוד חצי שעה, בשעה 18:15.

יואב קיש: מרב, אנחנו לא נצביע עכשיו.

יואב קיש: נחכה שנדבר עם יולי על הנושא שרצינו ואחרי זה נצביע.

יואב קיש: אני דוחה את הדיון.

יואב קיש: אנחנו צריכים להתייעץ עם היושב-ראש, ואודיע מתי תהיה הצבעה.

<חיים אבידור: זה יהיה היום?

יואב קיש: אני מחכה לדבר עם היושב-ראש.

יואב קיש: היושב-ראש מנהל דיון במליאה, אם הוא יוכל להתחלף ולהתפנות – אז זה יהיה היום.

יואב קיש: חברים, אני פותח את הדיון.

יואב קיש: התכנסנו להצביע על תקציב הכנסת לשנים 2017–2018.

יואב קיש: נפגשנו עם היושב-ראש.

יואב קיש: לגבי שנת התקציב 2017 אנחנו לא צופים שום שינוי.

שולי מועלם-רפאלי: לגבי הפרסום?

יואב קיש: לא, לא פרסום.

שולי מועלם-רפאלי: סליחה שלא הייתי פה.

יואב קיש: מה שעורר קצת את הוויכוח – וזה היה בטעות שזה הגיע כל כך מאוחר – זו הבקשה להוסיף לחברי הכנסת תקציב ייעודי לעוזר בכיר או לחלוקה בין העוזרים.

יואב קיש: העניין הזה הגיע בהפתעה, לא בתיאום.

יואב קיש: דרך אגב, היושב-ראש מתנגד לזה.

יואב קיש: אני מכבד את דעתו של היושב-ראש בעניין הזה, אנחנו לא נתחיל את המהלך הזה בתקציב הזה.

יואב קיש: אבל בהחלט, ועדת הכנסת יכולה – ואת זה אני אומר לכם כיושב ראש ועדת הכנסת – לדון בזה, להגיש הצעות, לבחון, ונעשה את זה בתיאום עם היושב-ראש.

<ארבל אסטרחן: היתה גם ועדה ציבורית.

יואב קיש: נכון.

יואב קיש: בכל מקרה, אין כוונה שזה יהיה ב-2017, גם לא על דעתנו.

יואב קיש: לכן יש זמן לעניין הזה.

יואב קיש: אני אומר שוב: היושב-ראש מתנגד לזה.

יואב קיש: אני אומר את זה בצורה הכי ברורה.

יואב קיש: אנחנו מדברים כרגע על אישור תקציב הכנסת לשנים 2017 ו-2018.

יואב קיש: מי בעד?

יואב קיש: מי נגד?

יואב קיש: בעד – 3

יואב קיש: נמנעים – אין

יואב קיש: ההצעה התקבלה.

יואב קיש: תודה רבה, אני נועל את הישיבה.